SET พรุ่งนี้พักฐาน หลังปรับตัวขึ้นมาก
บล.ธนชาต มองแนวโน้มการลงทุนในวันพรุ่งนี้ (9 ต.ค.) อยากให้ตลาดพักฐานก่อน เพราะดัชนีได้ปรับตัวขึ้นไป 50-60 จุดแล้ว แม้ว่าจะไม่มากแต่การปรับขึ้นมาในรอบนี้ใช้เวลาไม่กี่วัน พร้อมให้แนวรับ 1,380 จุด ส่วนแนวต้าน 1,408 จุด
8 ต.ค. 2558

นายอดิศักดิ์ ผู้พิพัฒน์หิรัญกุล นักกลยุทธ์การลงทุน บล.ธนชาต เปิดเผยถึงตลาดหุ้นไทยวันนี้โดยรวมดีกว่าที่คิดไว้ เพราะคิดว่าจะต้องพักตัวก่อนหลังจากที่ดัชนีฯได้ปรับตัวขึ้นไปหลายวันที่ผ่านมา แต่ทั้งนี้จะเห็นได้ว่าตลาดซึมซับปัจจัยลบไปมากแล้วด้วย ทั้งเรื่องการปรับขึ้นอัตราดอกเบี้ยของธนาคารกลางสหรัฐ (FED) และเศรษฐกิจจีนที่ชะลอตัว
ทั้งนี้ หากดูที่ภาพของกำไรของบริษัทจดทะเบียน จะเห็นได้ว่านักวิเคราะห์ฯได้ประมาณการผลประกอบการในแบบ Conservative แล้ว ดังนั้นการ Downgrade ลงไปอีกคงเป็นไปได้น้อย อีกทั้งกำไรปีน้าของบริษัทจดทะเบียนคาดว่าจะเติบโต 15% ซึ่งถือว่าดีเพราะนิ่งมา 3 ปีที่ผ่านมาแล้ว 
สำหรับเรื่องเฟดไม่ใช่เรื่องใหม่ และนักลงทุนต่างชาติถือหุ้นอยู่น้อย ดังนั้นจึงมองว่าผลกระทบคงเป็นอย่างจำกัด อีกทั้งบ้านเรายังมีปัจจัยหนุนจากกำไรที่เติบโต และเศรษฐกิจที่จะเติบโตจากมาตรการต่าง ๆ ของภาครัฐฯ ส่วนผลประกอบการของบริษัทฯก็ไม่คิดว่าจะมี Negative Surprise ดังนั้นตลาดฯน่าจะปรับตัวขึ้นไปได้ ทั้งนี้วันนี้ตลาดฯได้รับแรงหนุนจากหุ้นในกลุ่มสื่อสารขึ้นนำตลาดฯ นำโดยหุ้น ADVANC และ INTUCH หลัง 4G ที่กำลังจะมา และราคาหุ้นก็ Laggard แล้วด้วย 
ด้านตลาดหุ้นอื่นในภูมิภาคเอเชียวันนี้มีการเคลื่อนไหวทั้งในแดนบวก-ลบ โดยปัจจัยนอกประเทศที่จะต้องติดตามก็เป็นเรื่องเศรษฐกิจของจีน และของสหรัฐฯ ซึ่ง
นอกจากนี้ สหรัฐจะมีการประชุม FOMC ในวันที่ 27-28 ต.ค.นี้ แต่คิดว่าเฟดคงจะไม่ทำอะไรหลังจากที่ตัวเลขการจ้างงานนอกภาคเกษตรออกมาไม่ดี แต่อย่างไรก็ตามเชื่อว่าเฟดยังต้องมีการปรับขึ้นดอกเบี้ยอย่างหนึ่งครั้งในปีนี้ 
แนวโน้มการลงทุนในวันพรุ่งนี้ (9 ต.ค.)  อยากจะให้ตลาดพักก่อน เพราะดัชนีได้ปรับตัวขึ้นไป 50-60 จุดแล้ว แม้ว่าจะไม่มากแต่การปรับขึ้นมาในรอบนี้ใช้เวลาไม่กี่วัน พร้อมให้แนวรับ 1,380 จุด ส่วนแนวต้าน 1,408 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
TRUE มูลค่าการซื้อขาย 3,358.65 ล้านบาท ปิดที่ 9.95 บาท เพิ่มขึ้น 0.25 บาท
JAS มูลค่าการซื้อขาย 3,183.98 ล้านบาท ปิดที่ 5.65 บาท เพิ่มขึ้น 0.10 บาท
PTT มูลค่าการซื้อขาย 3,129.10 ล้านบาท ปิดที่ 266.00 บาท ลดลง 2.00 บาท
ADVANC มูลค่าการซื้อขาย 2,695.28 ล้านบาท ปิดที่ 233.00 บาท เพิ่มขึ้น 7.00 บาท
TFG มูลค่าการซื้อขาย 2,400.45 ล้านบาท ปิดที่ 1.91 บาท ลดลง 0.04 บาท
 
ที่มา: สำนักข่าวอินโฟเควสท์